Diari Oficial de la Generalitat Valenciana


Sumari del DOGV 5498, del 25-04-2007 (2007/5181)

DECRET 62/2007, de 20 d'abril, del Consell, pel qual s'aprova el Reglament d'Organització i Funcionament de l'Institut de Medicina Legal de València.
-----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2007/04/20/62/dof/vci/html**

### Dades del document

Número de DOGV
:   5498

Data del DOGV
:   25-04-2007

Secció del DOGV
:   I. DISPOSICIONS GENERALS

Número del document
:   2007/5181


Data del document
:   20-04-2007

Organisme emissor
:   Conselleria de Justícia, Interior i Administracions Públiques

Tipus de document
:   Decret

Anàlisi jurídica

 Descriptors 

:   * València
    * medicina forense
    * organització administrativa
    * reglament intern
    * legislació

En l'exercici de les competències transferides a la Generalitat en matèria de Justícia, pels reials decrets 293/1995, de 24 de febrer, i 1949/1996 i 1950/1996, tots dos de 23 d'agost, pel Decret 126/1998, de l'1 de setembre, del Consell, es va constituir i regular l'Institut de Medicina Legal de València.  
L'esmentat Decret va incorporar, com a annex I, el Reglament de l'Institut de Medicina Legal de València, concebut com un òrgan tècnic adscrit a la llavors Conselleria de Benestar Social, que té com a funcions l'exercici de les tasques d'assistència tècnica als tribunals, a jutjats, fiscalies i oficines del Registre Civil de la província de València, en les matèries de la seua competència i la realització d'activitats de formació, docència i investigació en les distintes àrees de la medicina forense. Posteriorment, es va modificar per Decret 148/2000, de 26 de setembre, del Consell, pel qual es va introduir un nou apartat 8 en la disposició transitòria segona.  
Transcorreguts vuit anys des de la creació i posada en funcionament del primer Institut de Medicina Legal de València, l'experiència acumulada, així com les modificacions legislatives, bàsicament l'operada per la recent Llei Orgànica 19/2003, de 23 de desembre, de modificació de la Llei Orgànica 6/1985, de l'1 de juliol, del Poder Judicial, norma reguladora dels aspectes fonamentals del poder judicial i de l'administració de justícia, que suposa l'assumpció per part de la Generalitat de noves competències sobre la gestió dels mitjans personals i materials, fan aconsellable donar una nova redacció al Reglament de referència i adaptar-lo a la normativa esmentada.  
Per a l'elaboració de la present disposició s'ha seguit el procediment establit en l'article 43.1 de la Llei del Consell.  
Per tot això, i d'acord amb l'article 479.4 de la Llei Orgànica del Poder Judicial, en la redacció que li dóna la Llei Orgànica 19/2003, de 23 de desembre, i de conformitat amb el Reglament dels Instituts de Medicina Legal, aprovat pel Reial Decret 386/1996, de l'1 de març, amb un informe previ favorable del Consell General del Poder Judicial, a proposta del conseller de Justícia, Interior i Administracions Públiques i amb la deliberació prèvia del Consell, en la reunió del dia 20 d'abril de 2007,   
DECRETE  
Article 1  
S'aprova el Reglament d'Organització i Funcionament de l'Institut de Medicina Legal de València, el text del qual s'insereix en l'annex I del present decret.  
Article 2  
S'incorpora a la relació de llocs de treball de l'Institut de Medicina Legal de València, el lloc que s'insereix com a annex II.  
DISPOSICIÓ DEROGATÒRIA  
Única  
Se deroga el Reglament de l'Institut de Medicina Legal de València, aprovat pel Decret 126/1998, de l'1 de setembre, del Consell, de Constitució i Regulació de l'Institut de Medicina Legal de València, així com qualsevol altra disposició del mateix rang o d'un rang inferior que s'opose al que estableix aquest decret.  
DISPOSICIONS FINALS  
Primera. Desplegament normatiu   
Es faculta la persona titular de la Conselleria de Justícia, Interior i Administracions Públiques, per al desplegament i execució del que estableix aquest decret.  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 20 d'abril de 2007  
El president de la Generalitat,  
FRANCISCO CAMPS ORTIZ  
El conseller de Justícia, Interior i Administracions Públiques,  
MIGUEL PERALTA VIÑES  
ANNEX I  
Reglament d'Organització i Funcionament   
de l'Institut de Medicina Legal de València  
Article 1. Naturalesa i funcions  
L'Institut de Medicina Legal de València és un òrgan tècnic adscrit a la Direcció General de Justícia de la Conselleria de Justícia, Interior i Administracions Públiques, les funcions del qual són:  
a) Exercir tasques d'assistència tècnica als tribunals, jutjats, fiscalies i oficines de Registre Civil, de la província de València, en les matèries de la seua competència.  
b) Realitzar activitats de formació, docència i investigació en les distintes àrees de la medicina legal i forense.  
Article 2. Seu i àmbit territorial  
1. L'Institut de Medicina Legal de València té la seu a la ciutat de València.  
2. L'àmbit territorial de l'Institut de Medicina Legal de València s'estén a tota la seua província.  
Malgrat el que s'ha esmentat en el paràgraf anterior, es podran establir serveis o seccions, l'àmbit d'actuació dels quals puga estendre's a la resta de la Comunitat Valenciana i fins que no es creen serveis en els altres instituts de Medicina Legal de la Comunitat Valenciana, amb competències concurrents. Igualment, es podran crear serveis o seccions d'àmbit comarcal quan el volum de treball o la distància a la seu central així ho aconsellen.  
Article 3. Estructura de l'Institut  
L'Institut de Medicina Legal de València s'estructura jeràrquicament en els òrgans següents:  
1. director.  
2. Sotsdirector.  
3. Consell de Direcció.  
4. Serveis.  
5. Seccions.  
Article 4. director de l'Institut  
1. Al capdavant de l'Institut de Medicina Legal de València hi haurà un director, nomenat mitjançant el sistema de lliure designació entre el personal funcionari pertanyent al cos de Metges Forenses, i amb les funcions assignades en aquest Reglament o en les normes que siguen d'aplicació.  
2. El director podrà participar en aquelles funcions pericials que li encomane el Consell de Direcció, sempre que puguen compaginar-se amb la labor pròpia del seu càrrec.  
Article 5. Sotsdirector de l'Institut  
1. El sotsdirector de l'Institut de Medicina Legal de València, segons el que disposa l'article 6, del Reial Decret 386/1996, d'1 de març, auxiliarà el director en les seues funcions, d'acord amb allò establit. El sotsdirector s'encarregarà de substituir el director en cas de vacant, absència o malaltia.  
2. El càrrec de sotsdirector no implica necessàriament l'alliberament del treball que li correspon realitzar en la seua condició de metge forense.  
3. El lloc de sotsdirector serà proveït pel sistema de lliure designació.  
Article 6. Consell de Direcció  
1. El Consell de Direcció estarà compost pel director, sotsdirector i els caps de servei, a què s'afegiran tres metges forenses, integrats a l'Institut, elegits per un període de quatre anys, mitjançant votació lliure i secreta per tots els metges forenses que componen l'Institut.  
2. El Consell de Direcció exercirà les funcions d'assessorament, proposta, col·laboració i coordinació que preveu aquest Reglament. El Consell de Direcció prendrà els seus acords per majoria. En cas d'empat, decidirà el vot de qualitat del director.  
3. Una vegada constituït, el mateix Consell establirà les seues normes de funcionament intern i designarà el membre que exercirà de secretari.  
4. Quan les necessitats del servei ho requerisquen, el Consell de Direcció proposarà al director els llocs de treball que han de ser exercits amb alliberament total o parcial de les activitats que els correspondria en el seu treball ordinari, com a metges forenses. La Direcció General de Justícia serà l'òrgan encarregat de l'aprovació de tal mesura, a proposta del director.  
5. Redactarà anualment la memòria dels serveis, treballs i actuacions de l'Institut, que recollirà totes aquelles observacions i comentaris que s'estimen pertinents per a la millora dels serveis prestats a l'administració de justícia.  
Article 7. Serveis i seccions de l'Institut  
1. L'Institut de Medicina Legal comptarà amb els següents serveis i seccions que en depenen:  
a) Servei de Clínica Medicoforense: consta de la Secció de Policlínica i Especialitats i la Secció de Psiquiatria Forense.  
b) Servei de Patologia: que consta de la Secció d'Anatomia Forense i la Secció d'Histopatologia Forense.  
c) Servei de Laboratori: que consta de la Secció de Toxicologia Forense, Secció de Biologia i Anàlisis Clíniques i la Secció de Genètica Forense i Criminalística.  
d) Servei d'Ordenació i Arxiu.  
2. La Direcció General de Justícia proposarà, al Ministeri de Justícia, modificar el nombre i la denominació de serveis de l'Institut, a proposta del director, oït el Consell de Direcció. Així mateix, la Direcció General de Justícia podrà modificar el nombre i la denominació de les seccions de l'Institut, en els mateixos termes exposats per als serveis.  
Article 8. Funcions del Consell de Direcció  
a) Assessorar el director en l'exercici de les seues funcions.  
b) Realitzar propostes i col·laborar amb el director en la coordinació dels treballs desenvolupats.  
c) Col·laborar amb el director en les propostes relatives al personal de l'Institut.  
d) Informar anualment de la memòria dels serveis, treballs i actuacions de l'Institut, que recollirà les observacions i comentaris que s'estimen pertinents per a la millora dels serveis prestats a l'administració de justícia.  
e) Aprovar les directrius tècniques i els protocols d'actuació.  
f) Proposar els criteris d'organització dels torns de guàrdia al director de l'Institut.  
g) Coordinar amb el director l'elaboració de la proposta anual de necessitats de l'Institut.  
h) Elevar al director les propostes de formació del personal de l'Institut.  
Article 9. Funcions del director de l'Institut de Medicina Legal  
a) Ostentar la representació de l'Institut.  
b) Distribuir i coordinar els treballs que hagen de realitzar-se, i vetlar pel compliment de les funcions del personal dependent de l'Institut.  
c) Proposar el pla anual de guàrdies de l'Institut, oïts el Consell de Direcció i la Direcció General de Justícia, i organitzar els torns de guàrdies.  
d) Mantindre la deguda relació amb els òrgans competents en matèria de formació, del Ministeri de Justícia i de la Generalitat.  
e) Mantindre la relació amb l'Institut Nacional de Toxicologia i Ciències Forenses i altres organismes.  
f) Vetlar per la deguda atenció als interessats i al públic en general.  
g) Presentar davant de la Direcció General de Justícia la memòria dels serveis, treballs i actuacions de l'Institut.  
h) Proposar a la Direcció General de Justícia les modificacions de la relació de llocs de treball de l'Institut.  
i) Aprovar els projectes d'investigació i activitats docents de l'Institut de Medicina Legal, oïda la Comissió de Docència i Investigació.  
j) Exercir les funcions d'organització que li siguen atribuïdes per la Direcció General de Justícia.  
Article 10. Funcions del Servei de Clínica Medicoforense  
Al servei de Clínica Medicoforense correspon atendre les sol·licituds de peritatge medicolegal i, en particular, qüestions relacionades amb valoració del dany corporal, control periòdic de lesionats, assistència a detinguts i psiquiatria forense.  
1. A la Secció de Policlínica i Especialitats, prestaran els seus serveis els metges forenses encarregats d'emetre els corresponents dictàmens sobre malalts i lesionats, així com metges forenses especialistes i/o amb capacitació específica a les àrees clíniques de la Medicina Forense.  
2. A la Secció de Psiquiatria Forense prestaran els seus serveis els metges forenses especialistes i/o amb capacitació específica en psiquiatria forense. En aquesta secció s'inclou la unitat de Psicologia Forense.  
3. A les dependències judicials dels distints partits judicials de la província hi haurà locals, adequats i reservats per a l'activitat del metge forense. En aquestes delegacions es realitzaran les activitats pericials clíniques, sense perjudici del que es considere que hagen de dur-se a terme a la seu central de l'Institut. Aquestes unitats, com a delegacions del Servei de Clínica Medicoforense de l'Institut de Medicina Legal, actuaran sempre sota la dependència del cap de servei.  
Article 11. Funcions del Servei de Patologia  
A aquest Servei correspon realitzar les investigacions anatòmiques en els casos de mort violenta o sospitosa de criminalitat, així com la identificació de cadàvers i restes humanes.  
Les autòpsies es realitzaran a la seu de l'Institut. Excepcionalment, el director de l'Institut podrà autoritzar que determinades pràctiques necròpsiques es puguen realitzar en altres locals adequats, habilitats a aquest efecte, als partits judicials.  
1. A la Secció d'Anatomia Forense es realitzaran les autòpsies corresponents als cadàvers judicials de la província de València, en els termes prescrits en el paràgraf anterior. S'organitzaran, així mateix, els torns necessaris per a l'obertura permanent dels locals per a l'adequada recepció, custòdia i identificació de cadàvers; de la mateixa manera distribuirà el torn d'assistència dels mossos d'autòpsia o, si fa al cas, el personal que assumisca les seues funcions, als metges forenses en els casos en què es realitzen autòpsia fora de la seu habitual de l'Institut de Medicina Legal. A la Unitat de Diagnòstic per la Imatge s'integraran els metges forenses especialistes i/o amb capacitació específica.  
2. La Secció d'Histopatologia Forense s'encarregarà de l'estudi microscòpic de les peces obtingudes en les autòpsies practicades a l'Institut i les que requerisquen els altres instituts de la Comunitat Autònoma. En aquesta secció s'integraran els metges forenses especialistes i/o amb capacitació específica en histopatologia forense, així com facultatius de l'Institut Nacional de Toxicologia i Ciències Forenses especialistes en anatomia patològica.  
Article 12. Servei de Laboratori   
Aquest Servei realitzarà les anàlisis biològiques, quimicotoxicològiques i criminalístiques, sol·licitades a l'Institut de Medicina Legal de València i les que els requerisquen els altres instituts de la Comunitat Valenciana.  
En les distintes seccions que el componen, segons el que disposa l'article 7.c), s'integraran els metges forenses especialistes i/o amb capacitació específica en aquestes àrees, i altres facultatius de l'Institut Nacional de Toxicologia i Ciències Forenses.  
Aquest Servei actuarà conforme les referències tecnicocientífiques de l'Institut Nacional de Toxicologia i Ciències Forenses.  
Article 13. Servei d'Ordenació i Arxiu  
1. Correspon a aquest Servei l'arxiu, custòdia i recuperació d'aquelles dades, documents, mostres, resultats o qualsevol tipus d'informació inherent a les proves pericials generades en la resta dels serveis de l'Institut de Medicina Legal de València, d'acord amb les directrius establides en el Consell de Direcció relatives a aquests aspectes.  
2. Podran haver seccions en cada un dels instituts de Medicina Legal de la Comunitat Valenciana.  
3. El Servei d'Ordenació i Arxiu col·laborarà en l'elaboració de les memòries anuals.  
En aquest Servei s'integraran els metges forenses amb formació en aquesta matèria, així com el personal necessari per al seu funcionament. Un metge forense estarà al capdavant d'aquest.  
Article 14. Funcions de guàrdia  
L'Institut de Medicina Legal establirà un servei de guàrdia per a atendre els organismes judicials, fiscalies i oficines del Registre Civil de la província. Les guàrdies dels metges forenses seran de 24 hores i estructurades per zones, en què s'adscriuran el nombre de funcionaris necessaris per a atendre el servei adequadament.  
Article 15. Personal de l'Institut de Medicina Legal  
1. A l'Institut de Medicina Legal de València estaran destinats tots els metges forenses de la província de València, així com funcionaris pertanyents al cos de facultatius de l'Institut Nacional de Toxicologia i Ciències Forenses.  
2. A més, prestaran serveis altres facultatius, diplomats universitaris en infermeria o ajudants tècnics sanitaris, tècnics especialistes, tècnics superiors i ajudants de laboratori.  
3. Igualment, hi haurà llocs de personal laboral o funcionarial que exigisquen les necessitats del servei.  
Article 16. Personal administratiu  
1. A l'Institut de Medicina Legal de València hi haurà una secretaria general amb tasques de gestió administrativa, exercida per un funcionari de l'administració de justícia, que sota el mandat del director, s'encarregarà de la gestió i les labors administratives. Per a aquestes funcions comptarà amb el suport i la col·laboració del personal de la Direcció General de Justícia.  
2. A l'Institut de Medicina Legal de València prestaran serveis de caràcter administratiu funcionaris adscrits als cossos de Gestió Processal i Administrativa, Tramitació Processal i Administrativa i Auxili Judicial.  
Article 17. Comissió de Docència i Investigació  
Per a impulsar les tasques de formació, docència i investigació, existirà una comissió constituïda d'acord amb el Reial Decret 386/1996, de l'1 de març, integrada per dos catedràtics o professors de medicina legal, un dels quals la presidirà, i tres metges forenses i un facultatiu de l'Institut de Nacional de Toxicologia i Ciències Forenses, si fa al cas. Els professors seran designats per la Universitat de València. La resta dels integrants de la Comissió de Docència i Investigació seran designats pel director de l'Institut de Medicina Legal de València, a proposta del Consell de Direcció.  
En les activitats de formació, la Comissió de Docència i Investigació col·laborarà amb la Direcció General de Justícia de la Conselleria de Justícia, Interior i Administracions Públiques.  
La Comissió de Docència i Investigació, com a òrgan de l'Institut, es reunirà amb caràcter ordinari, almenys, una vegada cada sis mesos i, amb caràcter extraordinari, sempre que la convoque el president o a sol·licitud del director de l'Institut de Medicina Legal.  
Article 18. Col·laboració de les universitats i altres institucions  
De conformitat amb el que disposa l'article 13 del Reglament dels Instituts de Medicina Legal, aprovat pel Reial Decret 386/1996, d'1 de març:  
1. L'Institut de Medicina Legal de València col·laborarà amb les universitats o altres institucions, i actuarà com a centre de formació permanent i capacitació dels metges forenses i altres professionals que ho sol·liciten, a través dels convenis i altres instruments de cooperació que acorde la Generalitat.  
2. Els departaments de Medicina Legal de les universitats o altres departaments, segons ho requerisca l'especialitat corresponent, podran prestar serveis a l'Institut de Medicina Legal per a la formació permanent dels metges forenses.  
3. La Generalitat podrà establir concerts amb entitats sanitàries, públiques o privades, per a aconseguir una adequada cobertura tècnica i, en tot cas, per a la millora dels serveis de l'Institut de Medicina Legal.  
4. La Generalitat, a través de la Conselleria de Justícia, Interior i Administracions Públiques, podrà establir convenis amb el Ministeri de Sanitat i Consum, Ministeri d'Educació i Ciència, i altres entitats, per tal que l'Institut de Medicina Legal de València puga constituir-se en centre de formació.  
ANNEX II  
Relació de llocs de treball   
de l'Institut de Medicina Legal de València  
Lloc: 3146  
Denominació: Cap del Servei d'Ordenació i Arxiu  
Localitat: València  
Naturalesa: Funcionarial  
Sector: Adm. Justícia  
Provisió: Concurs específic  
C. Destinació: 19.171,92 Euros  
Dedicació  
Característiques  
Requisits: Metge forense en actiu. Formació ordenació i arcxiu.  
Funcions: organització i supervisió del treball dins del servei. Arxiu, custòdia i recuperació d'aquelles dades, documents, mostres, resultats o qualsevol tipus d'informació inherent a les proves pericials generades en la resta dels serveis dels instituts de Medicina Legal, d'acord amb les directrius establertes en el Consell de Direcció, relatives a aquests aspectos, i dels torns de guàrdia i la resta de funcions i instruccions que se li assigne dins de l'àmbit territorial de l'Institut.


Còpia Permalink ELI